open-index/open-wikipedia-markdown huggingface dataset:
நீலம் சோங்கர்

**நீலம் சோங்கர்**  (Neelam Sonkar)  இந்தியாவைச் சேர்ந்த ஓர் அரசியல்வாதியாவார்.

2014 ஆம் ஆண்டு இந்தியப் பொதுத் தேர்தலில் உத்தரப் பிரதேசத்தின் லால்கஞ்ச்சு தொகுதியில் பாரதிய சனதா கட்சி வேட்பாளராகப் போட்டியிட்டு 16 ஆவது மக்களவையில் நுழைந்தார்.

## ஆரம்ப வாழ்க்கை மற்றும் கல்வி
நீலம் சோங்கர் பிப்ரவரி 11, 1973  ஆம் ஆண்டு பிப்ரவரி மாதம்  இராம்சந்திரா மற்றும்  பாக்யவாணி தேவி தம்பதியருக்கு மகனாக உத்தரபிரதேசத்தில் உள்ள கான்பூரில் பிறந்தார். நீலம் சோங்கர் 1998 ஆம் ஆண்டில் கோரக்பூர் பல்கலைக்கழகத்தில் அரசியல்- நெறிமுறை படத்தில் முதுகலை பட்டம் பெற்றார்.

## பதவிகள்
* மே, 2014 : 16 ஆவது மக்களவைக்குத் தேர்ந்தெடுக்கப்பட்டார்
* 1 செப். 2014  : உறுப்பினர், சமூக நீதி மற்றும் அதிகாரமளித்தல் நிலைக்குழு.
* ஏப்ரல். 2016  : உறுப்பினர், எழுந்து நில் இந்தியா திட்டத்தின் தேசிய அளவிலான வழிநடத்தல் குழு.

## மேற்கோள்கள்

பகுப்பு:21-ஆம் நூற்றாண்டு இந்திய அரசியல்வாதிகள்
பகுப்பு:1973 பிறப்புகள்
பகுப்பு:வாழும் மக்கள்
பகுப்பு:16வது மக்களவை உறுப்பினர்கள்
பகுப்பு:உத்தரப் பிரதேச அரசியல்வாதிகள்
அருணா

**அருணா** அல்லது முச்சர்லா அருணா என்பவர் ஒரு இந்திய நடிகை ஆவார். இவர் தமிழ் தெலுங்கு மலையாளம் மற்றும் கன்னடம் ஆகிய மொழிகளில் நடித்துள்ளார்.

## ஆரம்ப வாழ்க்கை மற்றும் தொழில்
முச்செர்லா அருணா தெலுங்கானா வில் கொத்தகூடம், ஆந்திரப் பிரதேசம் தனுகு மேற்கு கோதாவரி மாவட்டம்க்கு அருகிலுள்ள அர்ஜுனுடுபாலம் குடும்பத்தில் பிறந்தார். சென்னை மற்றும் ஹைதராபாத் ஆகிய நகரங்களில் வளர்ந்தார் வளர்ந்தார்.

1980 இல் வெளியான பாரதிராஜாவின் கல்லுக்குள் ஈரம் என்ற தமிழ்த் திரைப்படத்தின் மூலம் அருணா அறிமுகமானார். சிவப்பு மல்லி, நீதி பிழைத்தது, சட்டம் சிரிக்கிறது, மற்றும் ஷங்கருடன் கனலுக்கு கரையேது ஆகிய படங்களில் நடிகர் விஜயகாந்துடன் அடிக்கடி ஜோடியாக நடித்துள்ளார். சில தமிழ்த் திரைப்படங்களில், அவர் இரண்டாவது முன்னணி நாயகியாகவும் மற்றும் துணை வேடங்களிலும்  தோன்றினார்.

## திரைப்படங்கள்
அருணா நடித்த தமிழ் திரைப்படங்கள் பட்டியலிடப்பட்டுள்ளன இவை தவிர மலையாளம் கன்னடம் மற்றும் தெலுங்கு மொழி படங்களும் அவர் நடித்துள்ளார்.

### தமிழ்

# *[[கல்லுக்குள் ஈரம்]]* (1980) – தமிழில் அறிமுகமான படம் 
# *[[மகரந்தம்]]* (1981)
# *[[சிவப்பு மல்லி]]* (1981)
# *[[நீதி பிழைத்தது]]* (1981)
# *[[பெண்ணின் வாழ்க்கை]]* (1981)
# *[[நாடோடி ராஜா]]* (1982)
# *[[ஆனந்த ராகம்]]* (1982)
# *[[சட்டம் சிரிக்கிறது]]* (1982)
# *[[டார்லிங், டார்லிங், டார்லிங்]]* (1982)
# *[[நன்றி மீண்டும் வருக]]* (1982)
# *[[கேள்வியும் நானே பதிலும் நானே]]* (1982) 
# *கானலுக்கு கரையேது* (1982)
# *[[காக்கும் காமாட்சி]]* (1983)
# *[[கத்துல பூ]]* (1984)
# *[[இதயம் தேடும் உதயம்]]* (1984)
# *[[முதல் மரியாதை]]* (1985)
# *[[கரிமேடு கருவாயன்]]* (1986)
# *[[மீண்டும் மகான்]]* (1987)
# *[[பெண்மணி அவள் கண்மணி]]* (1988)
# *[[கைநாட்டு (திரைப்படம்)]]* (1988)
# *[[சகலகலா சம்பந்தி]]* (1989) - துர்கா
# *[[இதயத்தை திருடாதே]]* (1989)
# *[[எங்க அண்ணன் வரட்டும்]]* (1989)
# *[[ஆடி வெள்ளி]]* (1990)

## ஆதாரங்கள்

## வெளியிணைப்புகள்
*
*aruna at msi

பகுப்பு:வாழும் மக்கள்
பகுப்பு:இந்தியத் திரைப்பட நடிகைகள்
ஜெசிகா பெல் (எழுத்தாளர்)

**ஜெசிகா பெல்** ( *Jessica Bell* ) (பிறப்பு 1981) ஒரு ஆத்திரேலிய பாடகியும்,பாடலாசிரியரும் எழுத்தாளரும், எழுத்து மற்றும் வெளியீட்டு பயிற்சியாளரும் மற்றும் கணினி வரைகலைஞரும் ஆவார். இவர் ஒரு நினைவுக் குறிப்பு, ஐந்து புதினங்கள், மூன்று கவிதைத் தொகுப்புகள் மற்றும் தனது சிறந்த விற்பனையான தொடரான *ரைட்டிங் இன் எ நட்ஷெல்* போன்றவற்றை வெளியிட்டுள்ளார். மேலும், *ரைட்டர்ஸ் டைஜஸ்ட்*, *பப்ளிஷர்ஸ் வீக்லி*, *தி மியூசிக்*, *லைஃப் மேட்டர்ஸ்*, மற்றும் *பொயடிகா* போன்ற பல்வேறு வெளியீடுகளிலும் மற்றும் *ஏபிசி ரேடியோ நேஷனல்* நிகழ்ச்சிகளிலும் இடம்பெற்றுள்ளார்.

இவர் *வைன் லீவ்ஸ் பிரஸ்* என்ற பத்திரிக்கையின் வெளியீட்டாளராகவும், *எலிட் பூக்ஸ்* என்ற நிறுவனத்தின் இணை நிறுவனராகவும், மற்றும் நடிகர்களுக்கு பின்னணி குரல் கொடுப்பவராகவும் உள்ளார்

அக்டோபர் 2016 இல், இவர் *கீப் ஷெல்லி இன் ஏதென்ஸ்* என்ற பாப் இசைக் குழுவின் முன்னணி பாடகியானார். இவர் புருனோ என்ற பெயரில் ஒரு தனி கலைஞராகவும் பதிவுசெய்து இசை நிகழ்ச்சிகளை நிகழ்த்துகிறார். மோங்கோவா என்ற இசைத்தொகுப்பின் பாடகராகவும் மற்றும் இணை பாடலாசிரியராகவும் இருக்கிறார்.

## சுயசரிதை
ஜெசிகா பெல் ஆத்திரேலியாவின் மெல்போர்னில் பிறந்தார். இவரது பெற்றோர்களான எரிகா பாக் மற்றும் திமெட்ரி விளாஸ் இருவரும் *ஏப் தி க்ரை* மற்றும்  ஹார்ட் காண்டி என்ற  இரண்டு ஆத்திரேலிய இண்டி ராக் இசைக்குழுக்களின் நிறுவனர்கள் ஆவர்.

## இசைக்குழு
1998 இல், ஜெசிகா படித்த பள்ளியின் இசைக்குழு, மாநில அளவில் நடந்த இறுதிப் போட்டிக்குச் சென்றது. 1999 இல் இசைக்குழு மெல்போர்ன் பல்கலைக்கழக தேசிய வளாக இசைக்குழு போட்டியில் பங்கேற்று மாநிலத்தில் மூன்றாவது பரிசை வென்றது.  2003 இல், கெசிகா பெல் கிரேக்கத்திற்குச் சென்றபோது இசைக்குழு தனித்தனியே பிரிந்தது.

## எழுத்துப்பணி
ஜெசிகா டீக்கின் பல்கலைக்கழகத்தில் சேர்ந்து இளங்கலைப் பட்டத்தை முடித்தார். மேலும் 2005 ஆம் ஆண்டில் ஏதென்சில் ஆங்கில மொழி கற்பித்தல் புத்தக ஆசிரியராகவும் எழுத்தாளராகவும் தனது முதல் வேலையைப் பெற்றார்.

அப்போதிருந்து, *பியர்சன் எஜுகேஷன்*, *மேக்மில்லன் எஜுகேஷன்*, *எஜுகேஷன் ஃபர்ஸ்ட்* மற்றும் *ஹார்பர் காலின்ஸ்*, மற்றும் *இஎல்டி* ஆகிய புத்தக வெளியீட்டு நிறுவனங்களில் சுயாதீனமாகப் பணியாற்றினார்.

2005 மற்றும் 2008 க்கு இடையில், *ஒனிடா* (2006) மற்றும் *ஹோலி கோலைட்லி* (2006, 2008  ) ஆகியோரின் உதவியுடன் ஜெசிகா தனது சொந்தப் பெயரில் கிரேக்கத்தில் தனிக் கலைஞராகத் தொடர்ந்து நிகழ்த்தினார். 2008 ஆம் ஆண்டில், தனது எழுத்தில் கவனம் செலுத்தத் தொடங்கினார். மேலும் 2011 ஆம் ஆண்டில்  *ஸ்ட்ரிங் பிரிட்ஜ்* என்ற தனது முதல் புதினத்தை *லக்கி பிரஸ்* என்ற பதிப்பகம் மூலம் வெளியிட்டார். புத்தகம் வெளியான ஒரு வருடத்திற்குள் பதிப்பகம் மூடப்பட்டது. பின்னர், ஜெசிகா தனது சுய-வெளியீட்டில் இறங்கினார். அதன் பின்னர் எழுத்தாளர், வெளியீட்டாளர் மற்றும் புத்தக அட்டை வடிவமைப்பாளராக பணியாற்றினார். 2017 ஆம் ஆண்டில், ஜெசிகா பெல் தனது சொந்த படைப்புத் திட்டங்கள் மற்றும் வணிகங்களில் கவனம் செலுத்துவதற்காக தான் கடைசியாக பணியாற்ரிய *இஎல்டி* என்ற பதிப்பகத்திலிருந்து வெளியேறினார்.

## மேற்கோள்கள்

## வெளி இணைப்புகள்
* 

பகுப்பு:ஆத்திரேலிய எழுத்தாளர்கள்
பகுப்பு:ஆத்திரேலியப் பெண் எழுத்தாளர்கள்
பகுப்பு:வாழும் மக்கள்
பகுப்பு:1981 பிறப்புகள்
சார்லஸ் ஆல்ஃபிரட் பார்பர்

**சார்லஸ் ஆல்ஃபிரட் பார்பர்** ( *Charles Alfred Barber* ) (10 நவம்பர் 1860 - 23 பிப்ரவரி 1933) ஒரு பிரித்தானியத் தாவரவியலாளரும் மற்றும் கரும்பு பற்றிய நிபுணரும் ஆவார். இவர் தனது வாழ்நாளின் பெரும்பகுதி தென்னிந்தியாவில்  பணியாற்றினார். வட இந்தியாவில் காடுகளில் வளரும் கரும்பு இனமான  ஒரு கரும்பு ( *சாச்சரம் பார்பெரி* ) இவரது பெயரால் அழைக்கப்படுகிறது. காட்டு மற்றும் கடினமான உள்ளூர் இனங்களுக்கு இடையே கலப்பினங்களை உற்பத்தி செய்வதன் மூலம் இந்தியாவில் காட்டு கரும்புகளை தரம் உயர்த்துவதில் இவர் ஒரு முன்னோடியாக இருந்தார். மேலும், வட இந்தியாவின்  குளிர்காலத்தில் உயிர்வாழக்கூடிய அதிக சர்க்கரை விளைவிக்கக்கூடிய செங்கரும்பை சாகுபடி செய்தார். 

## கல்வி
1860 ஆம் ஆண்டு நவம்பர் 10 ஆம் தேதி கேப் டவுனில் உள்ள வின்பெர்க்கில் ரெவ். வில்லியம் பார்பரின் மகனாகப் பிறந்தார். நியூ கிங்ஸ்வுட், பாத் மற்றும் பின்னர் பான் பல்கலைக்கழகத்தில் (1883-84) படிக்கச் சென்றார். பான் பல்கலைக்கழகத்தில், இவர் தாவரவியலாளர் எட்வார்ட் ஸ்ட்ராஸ்பர்கர் என்பவரின் கீழ் படித்தார். பின்னர், கேம்பிரிச்சுப் பல்கலைக்கழகத்தில் சேர்ந்து, 1887 (பகுதி I) மற்றும் 188 (பாகம் II) இல் இயற்கை அறிவியலில்  முதல் வகுப்பில் தேர்ச்சி பெற்றார். 1892 இல் முதுகலை மற்றும் முது அறிவியல் பட்டம் பெற்றார். 1908 இல் அறிவியலில் முனைவர் பட்டம் பெற்றார். 1892 இல் லீவர்ட் தீவுகளில் தாவரவியல் நிலையத்தின் கண்காணிப்பாளராகச் சேர்ந்தார். கூப்பர்ஸ் ஹில்லில் உள்ள அரச கழக பொறியியல் கல்லூரியில் தாவரவியலில் விரிவுரையாளராக சேருவதற்கு முன்பு நான்கு ஆண்டுகள் பணியாற்றினார். 1898 இல் இவர் சென்னை மாகாணத்தில் அரசாங்க தாவரவியலாளராக சேர்ந்தார். 1906-1908 வரை தாவரங்களில் வேர்-ஒட்டுண்ணித்தன்மையைப் படித்தார். 1912 இல் அரசாங்கத்தின் கரும்பு நிபுணரானார். 1919 இல் கேம்பிரிச்சுப் பல்கலைக்கழகத்தில் வெப்பமண்டல விவசாயம் பற்றிய விரிவுரையாளரானார். 1918 இல் பிரித்தானிய இந்தியப் பேரரசின் மிக உயர்ந்த துணைவர் ஆனார்.  

## தொழில்
சார்லஸ் ஆல்ஃபிரட் பார்பர் கரும்பு இனப்பெருக்கம் மற்றும் அடிப்படை தாவரவியலில் பல அம்சங்களில் பணியாற்றினார். கோயம்புத்தூரில் கரும்பு இனப்பெருக்க நிறுவனம் என அழைக்கப்படும் கரும்பு ஆராய்ச்சி நிலையத்தை நிறுவினார். மேலும், தி. சா. வெங்கட்ராமனுடன் இணைந்து இந்தியாவிற்கு ஏற்ற கலப்பின கரும்பு வகைகளை உருவாக்கினார். இவற்றில் இந்தியாவின் உள்ளூர் மற்றும் கடினமான கரும்புகளுக்கு இடையேயான கலப்பினங்கள் அடங்கும், அவை இப்போது இவரது பெயரால் *சாச்சரம் பார்பெரி* என்று அழைக்கப்படுகின்றன.    இவருக்கு 1931 இல் மேனார்ட்-கங்கா ராம் பரிசு வழங்கப்பட்டது.

## இறப்பு
சார்லஸ் ஆல்ஃபிரட் பார்பர் 23 பிப்ரவரி 1933 அன்று கேம்பிரிட்சில் இறந்தார்.

## மேற்கோள்கள்

## வெளி இணைப்புகள்
*Sugarcane Breeding Institute

பகுப்பு:1933 இறப்புகள்
பகுப்பு:1860 பிறப்புகள்
இருபுளோரின் அணைவு

**இருபுளோரின் அணைவு** (*Difluorine complex*) என்பது ஓர் இருபுளோரின் மூலக்கூறும் (F2) வேறு மற்றொரு மூலக்கூறும் சேர்ந்து உருவாகும் ஓர் அணைவுச் சேர்மமாகும். தங்கம் எப்டாபுளோரைடு (AuF7) இதற்கான ஓர் எடுத்துக்காட்டாகும்.  தங்கம் (VII) சேர்மமாக இருப்பதற்குப் பதிலாக, AuF7 என்பது தங்க பெண்டாபுளோரைடும் (AuF5) புளோரினும் (F2) சேர்ந்து உருவாகும்  சேர்மமாக உள்ளது. இந்த முடிவு கணக்கீட்டு வேதியியல் ஆய்வுகளால் மீண்டும் மீண்டும் ஆதரிக்கப்படுகிறது. η2-H2 ஈந்தணைவியைக் கொண்டிருக்கும் ஈரைதரசன் அணைவுகளைப் போலல்லாமல்  இருபுளோரின் அணைவு இருபுளோரின் அணைவு  η1-F2 ஈந்தணைவியைக் கொண்டிருக்கும். அதாவது முறையே முதலாவது ஈந்தணைவி அடுத்ததை தொடாமலும் இரண்டாவது ஈந்தணைவி அடுத்ததை தொட்டுக் கொண்டும் இருக்கும்.
## மேற்கோள்கள்

பகுப்பு:புளோரின் சேர்மங்கள்
பகுப்பு:கனிம வேதியியல் சேர்மங்கள்
லீனா யாதவ்

**லீனா யாதவ்** (*Leena Yadav*, பிறப்பு 6 சனவரி 1971) என்பவர் ஒரு இந்திய திரைப்பட இயக்குநர், தயாரிப்பாளர், திரைக்கதை ஆசிரியர், படத் தொகுப்பாளர் ஆவார். இவர் தொலைக்காட்சித் துறையில் தனது தொழில் வாழ்க்கையைத் தொடங்கினார். மேலும்  படிப்படியாக திரைப்படங்களை உருவாக்கத் தொடங்கினார். இவரது முதல் சர்வதேச திரைப்படமான *பார்ச்ட்*, 2015 இல் டொராண்டோ சர்வதேச திரைப்பட விழாவில் திரையிடப்பட்டது.

## துவக்க வாழ்க்கையும்  கல்வியும்
மத்தியப் பிரதேசத்தில் இந்தியத் தரைப்படை ஜெனரலுக்குப் பிறந்த இவர், தில்லியில் உள்ள சீமாட்டி சிறீ ராம் மகளிர் கல்லூரியில் பொருளாதாரத்தில் பட்டம் பெற்றார். இவர் மும்பை சோபியா கல்லூரியில் மாஸ் கம்யூனிகேஷன்ஸ் படித்தார்.

## தனிப்பட்ட வாழ்க்கை
இவர் இந்திய ஒளிப்பதிவாளரும், திரைப்பட தயாரிப்பாளருமான அசீம் பஜாஜை ( ராம் கோபால் பஜாஜின் மகன் மற்றும் கேம்சந்த் பிரகாஷின் தாய்வழி பேரன்) மணந்தார். அவர்  ஹஸாரோன் குவைஷீன் ஐசி, ஷப்த், தீன் பட்டி, யூ மீ அவுர் ஹம், சமேலி போன்ற படங்களில் தனது கவிதைத் தனமான படங்களுக்கு பெயர் பெற்றவர். இவர் தன் முதல் தொலைக்காட்சி நிக்ச்சியான *திஸ் வீக் திஸ் இயர்*  என்ற தொலைக்காட்சி நிகழ்ச்சியை இயக்கும் போது அசீமை சந்தித்தார்.

## திரைப்படவியல்
திரைப்படப் படத் தொகுப்பு வேலையால் கவரப்பட்ட இவர், மாஸ் கம்யூனிகேஷன்ஸ் பின்னணியில் பட்டையப் படிப்பு படித்துக் கொண்டிருந்தபோது, *திரைப்படத் தொகுப்புக்* கற்றுக்கொண்டார். யாரிடமும் உதவியாளராகப் பணியாற்றாமல், *படத்தொகுப்பில்* இருந்தே இயக்கம், திரைக்கதை  எழுதுவது பற்றி கற்றுக்கொண்டார். 'விளம்பரப் படங்கள்' - பெருநிறுவன நிகழ்ச்சிகள், தொலைக்காட்சித் தொடர்கள் ஆகியவற்றிற்கு படத் தொகுப்பாளராகப் பணிபுரிந்தபோது, ஸ்டார் மூவிகளுக்காக *திஸ் வீக் தட் இயர்*  என்ற ஒரு தொலைக்காட்சி (டிவி) நிகழ்ச்சியை இயக்கும் வாய்ப்பைப் பெற்றார். இந்த வெற்றியைத் தொடர்ந்து, ஸ்டார் பெஸ்ட்செல்லருக்காக நிகழ்ச்சிகளைத் தயாரித்து இயக்குவதற்காக நிகில் கபூருடன் இணைந்து சொந்தமாக ஒரு தயாரிப்பு நிறுவனத்தைத் தொடங்கினார்.

ஒரு தொலைக்காட்சி இயக்குநராக, இவர் கிட்டத்தட்ட 12 ஆண்டுகளாக புனைவு மற்றும் அபுனைவு என இரு வகையான நிகழ்ச்சிகளையும் இயக்கியுள்ளார். இவர் இயக்கிய சில தொலைக்காட்சி நிகழ்ச்சிகளில் ஸ்டார் பெஸ்ட்செல்லர்களுக்காக தனி அத்தியாயங்களாக, *அனுபம் அங்கிள்*, *சஞ்சீவனி* மற்றும் பல ஆகும்.

ஒரு முக்கிய திரைப்பட இயக்குநராக, 2005 இல் வெளியான *ஷப்த்* திரைப்படம் வழக்கத்திற்கு மாறான கதைக்களத்தைக் கொண்ட படமான இதன் வழியாக திரைப்பட இயக்குநராக அறிமுகமானார். ஐந்து ஆண்டுகள் இடைவெளிக்குப் பிறகு இவர் இயக்கிய இரண்டாவது படம் *டீன் பட்டி* ஆகும். தன்னிஷ்தா சாட்டர்ஜி, ராதிகா ஆப்தே, சுர்வீன் சாவ்லா, அடில் உசைன் ஆகியோர் முக்கிய வேடங்களில் நடித்து இவர் அண்மையில் இயக்கிய  திரைப்படம் *பார்ச்ட்* ஆகும்.

## மேற்கோள்கள்

## வெளி இணைப்புகள்
* 

பகுப்பு:21 ஆம் நூற்றாண்டு இந்தியப் பெண் எழுத்தாளர்கள்
பகுப்பு:இந்தியத் தொலைக்காட்சி இயக்குநர்கள்
பகுப்பு:இந்தியத் தொலைக்காட்சி பெண் இயக்குநர்கள்
பகுப்பு:இந்தியப் பெண் திரைப்படத் தொகுப்பாளர்கள்
பகுப்பு:இந்தியப் பெண் திரைக்கதை எழுத்தாளர்கள்
பகுப்பு:இந்தியப் பெண் திரைப்படத் தயாரிப்பாளர்கள்
பகுப்பு:வாழும் மக்கள்
பகுப்பு:1971 பிறப்புகள்
பகுப்பு:இந்தியப் பெண் திரைப்பட இயக்குநர்கள்
யானைப் பூண்டு

**யானைப் பூண்டு** (தாவரவியல் பெயர்: *Allium ampeloprasum* var. *ampeloprasum* *Elephant garlic*) என்பது பூண்டு வகைகளில் ஒன்றாகும். இப்பூண்டு, இராகூச்சிட்டம் என்பதன் கீழ் அமைந்துள்ள இனவகையாகும்.
இதன் இலைகள் தட்டையாக உள்ளன. இதன் பூக்காம்பு நீண்டும், உயரமாகவும், அகலமாகவும் அமைந்துள்ளது. இதன் நறுமணம் இயல்பான பூண்டினை விட குறைவாகவே இருக்கும். அதனால பச்சையாகவே உண்ண இயலும். சில நேரங்களில், தனிப்பூண்டு என்பதோடு ஒப்பிட்டு குழப்பமடைவர். உண்மையில் இவை இரண்டும் வெவ்வேறு இனமாகும்.

## பயிரிடுதல்
: இளவேனிற்காலம், இலையுதிர்காலம் ஆகிய இரு பருவங்களில் ஒரு வருடத்தில் பயரிடலாம்.  வெதுவெதுப்பான நிலப்குதிகளில், குளிர் காலங்களிலும் பயிரிட இயலும்.

## பயன்கள்
* பாக்டீரியா நோயுக்கு எதிர்ப்பு பொருளாக பயன்படுகிறது என ஆய்வுகளில் கண்டறிந்துள்ளனர்.

## மேற்கோள்கள்

## மேலும் அறிக

*Garlic and Elephant Garlic, National Vegetable Society (UK)
*[பயிர் செய்யும் முறையை விளக்கும் யூடிப்பு நிகழ்படம், [கலிபோர்னியா]

பகுப்பு:வெங்காயத் தாவரப்பேரினம்
பகுப்பு:பூண்டு வகைகள்
வயாங் கோலெக்

**வயாங் கோலெக்** என்பது இந்தோனேசியாவின் மேற்கு சாவாவிலிருந்து வரும் பாரம்பரிய சுண்டானிய பொம்மை கலைகளில் ஒன்றாகும். வயாங் தயாரிப்பில் தோலைப் பயன்படுத்தும் சாவா தீவின் பிற பகுதிகளில் உள்ள வயாங் கலைக்கு மாறாக, வயாங் கோலெக் என்பது மரத்தால் செய்யப்பட்ட பொம்மைகளை கொண்டு நிகழ்த்தப்படும் ஒரு வயாங் கலை. வயாங் கோலெக் குறிப்பாக மேற்கு சாவாவில் பசுந்தன் நிலப் பகுதியில் மிகவும் பிரபலமானது. இன்று, வயாங் கோலெக் சுண்டானிய கலாச்சாரத்தின் ஒரு முக்கிய பகுதியாக மாறியுள்ளது.

யுனெஸ்கோவால் 7 நவம்பர் 2003 அன்று தட்டையான தோல் நிழல் பொம்மை (*[[வயாங் குளிட்]]*), தட்டையான மர பொம்மை (*வயாங் கிளிடிக்)* மற்றும் முப்பரிமாண மர பொம்மை (*வயாங் கோலெக்*) ஆகியவை மனிதகுலத்தின் வாய்வழி மற்றும் அருவமான பாரம்பரியத்தின் படைப்புகளில் ஒன்றாக அங்கீகரிக்கப்பட்டது. ஒப்புதலுக்கு ஈடாக, யுனெஸ்கோ பாரம்பரியத்தைப் பாதுகாக்க இந்தோனேசியர்களைக் கோரியது.

## சொற்பிறப்பியல்
*வயாங்* என்ற சொல் சாவானிய மொழியில் "நிழல்" அல்லது "கற்பனை" என்று பொருள் தரும்.  *கோலெக்* என்ற சொல்*"தேடுதல்"* என்று பொருள் தரும். இந்தோனேசிய மொழியில் இந்த வார்த்தைக்கு இணையான வார்த்தை *பயாங்*. நவீன தினசரி சாவானிய மற்றும் இந்தோனேசிய சொற்களஞ்சியத்தில், *வயாங்* பொம்மையை அல்லது முழு பொம்மை நாடக நிகழ்ச்சியையும் குறிக்கலாம்.

## வரலாறு
வயாங் கோலெக்கின் வரலாறு 17 ஆம் நூற்றாண்டில் தொடங்கியது. ஆரம்பத்தில், வயாங் கோலெக் கலை சாவா தீவின் வடக்கு கடற்கரையில் தோன்றியது. குறிப்பாக சிரெபோனில், தட்டையான தலை வடிவ பொம்மைகள் *வயாங் செபக்* என்ற கலையில் பயன்படுத்தப்பட்டது. புராணத்தின் படி, சுனன் சுசி சமூகத்தில் இசுலாத்தைப் பரப்புவதற்கு இந்த வயாங் செபக்கைப் பயன்படுத்தினார். அந்த நேரத்தில், வயாங் செபக் செயல்திறன் இன்னும் அதன் உரையாடலில் சிரெபோனிய மொழி  பயன்படுத்தப்பட்டது. மாதரம் சுல்தானகத்தின் விரிவாக்கத்தின் போது மேற்கு சாவாவில் வயாங் கோலேக் கலை உருவாகத் தொடங்கியது.

வயாங் கோலெக் சுண்டா மொழி உரையாடல்களை பிரயோகிக்க தொடங்கியது. மதத்தை பரப்புவதற்கான ஒரு ஊடகமாக இருப்பதுடன், நன்றி செலுத்துதல் அல்லது *ருவாடன்* நிகழ்வுகளை நிறைவு செய்வதற்கு வயாங் கோலெக் உதவுகிறது. அந்த நேரத்தில் பொம்மலாட்டம் தனிக்கலையாக இருந்தது. பிறகு  1920களில் இது *சிந்தேன்* எனப்படும் பெண் பாடகர்களுடன் இணைந்து நடத்தப்பட்டது.  இப்போது வரை, வயாங் கோலேக் சமூகத்திற்கான பொழுதுபோக்காக சுண்டானிய நாட்டில் தொடர்ந்து வருகிறது.

இந்த வயாங் கோலெக் நிகழ்ச்சியில், மற்ற வயாங் நிகழ்ச்சிகளைப் போலவே, நாடகங்களும் கதைகளும் ஒரு பொம்மலாட்டக்காரரால் விளையாடப்படுகின்றன. வயாங் கோலேக் வயங் குளிட் போலவே ராமாயணம் மற்றும் மகாபாரதக் கதைகளை பயன்படுத்துகின்றன. ஒரு வித்தியாசம் இதில் கதாபாத்திரங்கள் சுண்டனிய மொழியில் பெயரிடப்படுகின்றன.

## மேற்கோள்கள்

பகுப்பு:இந்தோனேசியப் பண்பாடு
சினேகா உல்லால்

**சினேகா உல்லால்** ( *Sneha Ullal* ) (பிறப்பு: டிசம்பர் 18, 1987) ஓர் இந்திய நடிகை ஆவார். இவர் தெலுங்கு மற்றும் இந்தி படங்களில் நடித்துள்ளார். தெலுங்குப் படங்களான *உல்லாசம்கா உற்சாகம்கா*, *சிம்ஹா* மற்றும் இந்திப் படமான *லக்கி: நோ டைம் ஃபார் லவ்* ஆகியவற்றில் இவரது நடிப்பு அனைவராலும் பாராட்டப்பட்டது.

## ஆரம்ப கால வாழ்க்கை
சினேகா உல்லால் மங்களூரைச் சேர்ந்த ஒரு துளு பேசும் தேவாதிகா குடும்பத்தைச் சேர்ந்த தந்தைக்கும் சிந்தி தாயாருக்கும் மகளாக மத்திய கிழக்கிலுள்ள மஸ்கத்ல் பிறந்து வளர்ந்தார். ஓமானிலுள்ள அல் வாடி அல் கபீர் இந்தியன் பள்ளி மற்றும் சலாலா, இந்தியன் பள்ளிகளில் படித்தார். பின்னர், இவர் தனது தாயுடன் மும்பை சென்று துரேலோ கான்வென்ட் உயர்நிலைப் பள்ளியில் பயின்றார். பின்னர் வர்தக் கல்லூரியில் படித்தார்.

## திரை வாழ்க்கை

சல்மான் கானுக்கு இணையாக 2005 ஆம் ஆண்டு *லக்கி: நோ டைம் ஃபார் லவ் என்ற* இந்தித் திரைப்படத்தில் சினேகா உல்லால் அறிமுகமானார். பிறகு, தோற்றத்தில் ஐஸ்வர்யா ராயுடன் குறிப்பிடத்தக்க ஒற்றுமைகளுக்காக இவர் குறிப்பிடப்பட்டார். ஒரு நடிகையாக இந்த ஒப்பீடு தனக்கு உதவவில்லை என்றாலும், அது தனக்கு அதிக அங்கீகாரத்தை அளித்ததாக பின்னர் கூறினார். பின்னர், சல்மான் கானின் சகோதரர் சோஹைல் கானுடன் *ஆர்யன்* என்ற படத்தில் தோன்றினார். அது திரையரங்கில் சரியாக வசூலிக்கவில்லை.

தெலுங்குத் திரைப்படங்களில் *உல்லாசம்கா உற்சாகம்கா என்ற* படத்தின் மூலம் அறிமுகமானார். அது மிகப்பெரிய வெற்றியைப் பெற்றது. *நேனு மீக்கு தெலுசா?* என்பது இவரது இரண்டாவது தெலுங்கு வெளியீடாகும். அதைத் தொடர்ந்து தெலுங்கில் நாகார்ஜுனாவுக்கு இணையாக *கிங்* படத்தில் *நுவ்வு ரெடி* என்ற  பாடலில் தோன்றினார்.

2007 ஆம் ஆண்டில், திகில் திரைப்படத் தயாரிப்பாளரும் குணச்சித்திர நடிகருமான இசுடெக் டோர் என்பவரால் தயாரிக்கப்படவிருந்த *பைரேட்ஸ் ப்ளட்* என்ற படத்தில் இவர் தோன்றவிருந்தார். சில காரணங்களால் ஓமான் நடிகை மைமூன் அல்-பலுஷி அதில் தோன்றினார்.

தான் மிகவும் சிறுவயதாக இருப்பதாலும், திரைப்படங்களில் பணியாற்ற இன்னும் முதிர்ச்சியடைய வேண்டும் என்று நினைத்து இவர் பாலிவுட்டிலிருந்து சிலகாலம் விலகியிருந்தார். பின்னர், இவர் *காஷ்...* *மேரே ஹோட்* இந்தி படத்தில் ஒப்பந்தம் செய்யப்பட்டார். அவரது அடுத்த சில படங்கள் திரையரங்க வசூலில் வெற்றிபெறவில்லை, ஆனால் 2010 இல் பாலகிருஷ்ணாவுடன் நடித்த *சிம்ஹா* ஒரு பெரிய வெற்றியாக மாறியது.

## மேற்கோள்கள்

## வெளி இணைப்புகள்

*  
* 

பகுப்பு:வங்காளத் திரைப்பட நடிகைகள்
பகுப்பு:கன்னடத் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:இந்தித் திரைப்பட நடிகைகள்
பகுப்பு:வாழும் மக்கள்
பகுப்பு:1987 பிறப்புகள்
சதானம் கே. அரிகுமரன்

**சதானம் கே.  அரிகுமரன்** (*Sadanam K. Harikumaran*-அரிகுமார் என்றும் எழுதப்பட்டவர்) தென்னிந்தியாவில் உள்ள கேரளாவைச் சேர்ந்த பல்துறை கலைஞர் ஆவார். இவர் ஓவியம், சிற்பம் மற்றும் இலக்கியம் தவிர, இந்தியப் பாரம்பரிய நடனம் மற்றும் இசை ஆகியவற்றில் ஈடுபட்டதற்காக அறியப்பட்டவர்.

## இளமை
அரிகுமாரன் 1958ஆம் ஆண்டு பிப்ரவரி 8ஆம் தேதி பாலக்காடு மாவட்டம் பேரூர் கிராமத்தில் பிறந்தார். இவரின் தந்தை, கே. குமரன், இந்திய விடுதலைப் போராட்ட வீரர் மற்றும் காந்தி சேவா சதன் நிறுவனர் ஆவார். இவரின் தாயார் சரோஜினி அம்மா, கேரள கலாமண்டலத்தின் நிறுவனர்களில் ஒருவரான கக்காட் கரணவப்பட்டின் மகள் ஆவார். இவர் சிறுவயதிலேயே கதகளியை கற்றுக்கொண்டார். ஆனால் இதற்கு இணையாகத் தனது முறையான கல்வியைத் தனது தாய்மொழியான மலையாளத்தில் கற்றார்.

## தொழில்
அரிகுமாரன் 1989 முதல் ஐந்து ஆண்டுகள் மேற்கு வங்காளத்தில் உள்ள சாந்திநிகேதனில் உள்ள விசுவபாரதி பல்கலைக்கழகத்தில் கதகளி பேராசிரியராகப் பணியாற்றினார். இந்தச் சமயத்தில்தான் இவர் ஓவியம் மற்றும் சிற்பம் போன்றவற்றை நல்ல முறையில் செய்யத் தொடங்கினார். மீண்டும் கேரளாவில், இவர் சதானத்தில் இணைந்தபோதும் நெகிழி கலைகளில் தனது சோதனைகளைத் தொடர்ந்தார். பின்னர் இக்கலையின் முதன்மையானார். ஒரு தசாப்தத்திற்கும் மேலாக, அரிகுமாரன் கதகளி ஆடைகளையும் (கொப்பு) சில சமயங்களில் புதுமையான முறையில் உருவாக்கினார். மேலும் இதன் ஒப்பனையையும் (சுட்டி) பரிசோதித்து வருகிறார். கதகளி பற்றிய கருத்தரங்குகளிலும் இவர் உரை நிகழ்த்துகிறார்.

2008ஆம் ஆண்டு வரை, இவர் காந்தி சேவா சதனின் (சதானம் கதகளி அகாதமி) முதன்மையானவர். இவர் அடிப்படையில் கதகளி நடிகர்-நடனக் கலைஞர், ஆனால் பாரம்பரிய நடனம்-நாடகத்திற்கான கதை நாடகங்களை எழுதுவதுடன் அதற்காகப் பாடல்களையும் பாடியுள்ளார். பத்மசிறீ கீழ்பாடம் குமரன் நாயர் இவரது முக்கிய கதகளி குரு.

அரிகுமாரன் அனைத்திந்திய வானொலியில் சான்றளிக்கப்பட்ட கருநாடக இசைக்கலைஞர் ஆவார். மறைந்த பேராசிரியர் சி. எஸ். கிருஷ்ண ஐயரால் இந்தக் கலையில் முக்கியமாக வழிநடத்தப்பட்டவர். இவர் கேரளா முழுவதும் கருநாடக இசை நிகழ்ச்சிகளைத் தவறாமல் நடத்துகிறார். குருவாயூரில் செம்பை சங்கீதோல்சவம் ஒரு முக்கியமான இடம். இவர் சுமார் 50 பாடல்களை எழுதியுள்ளார். பெரும்பாலும் இப்பாடல்கள் மலையாளத்தில் அமைந்துள்ளது. இவர் கல்லூரி நாட்களில் பரதநாட்டியம் மற்றும் மோகினியாட்டம் (குரு: கலாமண்டலம் லீலாம்மா) ஆகியவற்றையும் நிகழ்த்தி வந்தார்.

அரிகுமாரன் 19 கதகளி கதை நாடகங்களை (அட்டகதைகள்) எழுதியுள்ளார். இவை சபமோசனம், கர்ணபர்வம், அபிமன்யு, மணிகண்டசரிதம், சாருதத்தம் (யூலியசு சீசரின் கதையை அடிப்படையாகக் கொண்டது), சித்ராங்கதா, புருவம்சோதயம், கத்ராவேயம், கர்ணபரித்யாகம், நமாமி சங்கரம், கார்த்தவீரர்ஜுன நிக்ரஹம், மாகாதேயம், சூர்பாணி, காளிகாளி மற்றும் இந்துக் காளி ஆகியவையும் இவர் எழுதிய நாடகங்களில் அடங்கும்.

2014-இல், கதகளி பிரிவில் கேரளச் சங்கீத நாடக அகாதமி விருதைப் பெற்றார்.

## மேற்கோள்கள்

பகுப்பு:பாலக்காடு மாவட்ட மக்கள்
பகுப்பு:1958 பிறப்புகள்
பகுப்பு:வாழும் மக்கள்
பகுப்பு:கேரள சங்கீத நாடக அகாதமி விருது பெற்றவர்கள்
ஒருங்கிணைந்த எழுத்தாளர்கள் சங்கம்

**ஒருங்கிணைந்த எழுத்தாளர்கள் சங்கம்** (*United Writers' Association*) என்பது இந்தியாவில் உள்ள ஒரு இலக்கிய அமைப்பாகும். இது கிட்டத்தட்ட 33 ஆண்டுகளுக்கு முன்பு இந்தியாவில் சென்னையில் கே. தியாகராஜனா நிறுவப்பட்டது. இந்த அமைப்பு புகழ்பெற்ற பிராங்க் மோரேஸ் நினைவு விரிவுரைகளை நடத்துகிறது.

## மேற்கோள்கள்

## வெளி இணைப்புகள்

* அதிகாரப்பூர்வ இணையதளம் http://www.uwaindia.com
* https://web.archive.org/web/20070314040733/http://www.hindu.com/2005/12/31/stories/2005123115890600.htm
* http://www.ugc.ac.in/more/frankmoraes_chennai.html

பகுப்பு:எழுத்தாளர்கள்
ஏ. ஆர். ராவ்

**ஏ. ஆர். ராவ்** ( *A. R. Rao* ) (23 செப்டம்பர் 1908 - 4 ஏப்ரல் 2011) ஓர் இந்திய கணிதவியலாளர் ஆவார்.  குசராத்தில் பல்வேறு கல்லூரிகளில் கணிதப் பேராசிரியராகப் பணிபுரிந்த பிறகு, அகமதாபாத்தில் உள்ள சமூக அறிவியல் மையத்தில் சேர்ந்தார். அங்கு இவர் கணிதத்தை மக்களிடையே பிரபலப்படுத்த மாதிரிகள் மற்றும் முறைகளை உருவாக்கினார்.

## சுயசரிதை
ராவ் 23 செப்டம்பர் 1908 இல் சென்னை மாகாணத்திலிருந்த சேலத்தில் ( தற்போது தமிழ்நாடு)  பிறந்தார். சென்னை, மாநிலக் கல்லூரியிலிருந்து இளம் அறிவியல் பட்டமும் பம்பாய் வில்சன் கல்லூரியில் முதுஅறிவியல் பட்டமும் பெற்றவர். ஜூனாகத் பகாவுதீன் கல்லூரியில் பேராசிரியராகச் சேர்ந்து குசராத்தைத் தன் வசிப்பிடமாக மாற்றினார். ஜுனாகத்தில் 27 ஆண்டுகள் கற்பித்த பிறகு, அகமதாபாதின் குசராத் கல்லூரிக்கு மாற்றப்பட்டார். 1964 இல், பவநகர், சர் பி.பி. அறிவியல் தொழில் நுட்ப நிறுவனத்தின் முதல்வராக நியமிக்கப்பட்டார். 1976 வரை அங்கு பணியாற்ரிய பிறகு ஓய்வு பெற்றார்.

கல்விப் பணியிலிருந்து ஓய்வு பெற்ற பிறகு, இவர் விக்ரம் ஏ. சாராபாய் சமூக அறிவியல் மையத்தில்  சேர்ந்தார். இது 60 களில் விக்கிரம் சாராபாயால் நிறுவப்பட்டது. ஆரம்பத்தில் பல்டியில் உள்ள சன்ஸ்கார் கேந்திராவில் 1971 இல் அதன் தற்போதைய கட்டிடத்திற்கு மாறியது. அங்கு ராவ் அகமதாபாத்தில் கணிதத் துறையின் தலைவராக இருந்தார். இவர் கல்வி, ஆராய்ச்சி, பரிசோதனை, சிக்கல்களைத் தீர்ப்பது மற்றும் கணிதத்தை மக்களிடையே பிரபலப்படுத்துவதில் ஆர்வம் கொண்டிருந்தார். அகமதாபாத்தில் உள்ள விக்ரம் ஏ. சாராபாய் சமூக அறிவியல் மையத்தில் (மரணத்திற்குப் பின் அவரது நினைவாக மறுபெயரிடப்பட்டது) ஒரு கணித ஆய்வகத்திற்கு முன்னோடியாக இருந்தார். வேடிக்கையான பட்டறைகள் மற்றும் பொம்மைகள் மூலம் கணிதத்தை பிரபலப்படுத்துவதற்கான வழிமுறைகளை ஆராய்ந்தார். கணிதம் கற்பிக்க மாதிரிகள் மற்றும் சோதனைகளை வடிவமைத்தார். மாநிலத்திலும் கல்வியிலும் கணிதத்தை பிரபலப்படுத்தினார். மேலும் சர்வதேச கணித ஒலிம்பியாட்டில் பங்கேற்க மாணவர்களை தயார்படுத்தினார். திட்ட வடிவியல், எண் கோட்பாடு மற்றும் சேர்வியல் ஆகியவை கணிதத்தில் இவருக்கு ஆர்வமுள்ள பாடங்களாக இருந்தன.

இவர் *பிரைன் ஷார்ப்னர்ஸ்* என்ற கணித புதிர்கள் பற்றிய புத்தகம் உட்பட பல புத்தகங்களை எழுதியுள்ளார்.

## இறப்பு
இவர்  அக்டோபர் 22, 2011 அன்று தனது 103 வயதில் மாரடைப்பால் இறந்தார்.

இவர் தனது குடும்பத்துடன் அகமதாபாத்தில் வசித்து வந்தார். அவர்களில் பெரும்பாலோர் அகமதாபாத் மற்றும் தானேயில் தொடர்ந்து வாழ்கின்றனர்.

## அங்கீகாரம்
ராவ் இந்திய அரசின் அறிவியல் மற்றும் தொழில்நுட்பத் துறையின் தேசிய விருதைப் பெற்றவர். உயர் கணிதத்திற்கான தேசிய வாரியம், இந்திய கணித சங்கம் மற்றும் குசராத் கனிட் மண்டல் ஆகியவற்றால் பாராட்டப்பட்டார் .இந்திய குடியரசுத் தலைவர் மற்றும் குசராத்தில் அப்போதைய முதல்வராக இருந்த நரேந்திர மோடியின் அங்கீகாரப் பரிசைப் பெற்றார். குஜராத் கனிட் மண்டல் இவரைப் பற்றிய ஆவணப்படம் ஒன்றைத் தயாரித்துள்ளது.

## மேற்கோள்கள்

பகுப்பு:1908 பிறப்புகள்
பகுப்பு:2011 இறப்புகள்
பகுப்பு:சேலம் மாவட்ட மக்கள்
பகுப்பு:தமிழக அறிவியலாளர்கள்
பகுப்பு:தமிழ்நாட்டுக்கு வெளியே இறந்த தமிழ்நாட்டவர்கள்
பகுப்பு:நூறு வயது இந்திய ஆண்கள்
ஒட்டி வளர்தல்

**ஒட்டி வளர்தல்** (*Adnation*) பூக்கும் தாவரங்களின் ஒரு பூவில் இரண்டு அல்லது அதற்கு மேற்பட்ட வட்ட அடுக்குகளின் கூட்டிணைவைக் குறிக்கும். ஒட்டிணைவு என்ற சொல்லாலும் இதை குறிப்பிடலாம். ஆண் இணை உறுப்புடன் அல்லிவட்டம் இணைந்திருப்பதை இதற்கு எடுத்துக்காட்டாகக் கூறலாம். ஒற்றை வட்ட அடுக்கிற்குள்ளேயே  இணையொத்த உறுப்புகள் பிறப்பிலேயே ஒட்டிக்கொண்டிருத்தல் என்ற இயல்புக்கு இது முரணானதாகும்.

## மேற்கோள்கள்

பகுப்பு:தாவர உடற்கூற்றியல்
பகுப்பு:தாவரவியல்
கலாசதன்

**கலாசதன்** (*Kalasadan*) இந்தியாவின் மும்பையில் உள்ள ஒரு கலைக்கான நிறுவனம் ஆகும். இது 1954ஆம் ஆண்டில் குரு சிறீ மணியால் நிறுவப்பட்டது. இது தென்னிந்திய பாரம்பரிய கலை வடிவமான பரதநாட்டியம் மற்றும் கருநாடக பாரம்பரிய இசையை மக்களுக்கு மிகவும் அணுகக்கூடிய வகையில் ஊக்குவிக்கும் நோக்கத்துடன் தொடங்கப்பட்டது. சுமார் 60 வருடங்களாகியும், கலாசதன் இந்த கலைச் சேவையை இன்னும் தொடர்ந்து செயல்படுத்தி வருகிறது இந்நிறுவனம் தற்போது குரு சிறீ மணியின் குழந்தைகள் மற்றும் பேரக்குழந்தைகள் தலைமையில் செயல்படுகிறது.

பாரம்பரிய கட்டமைப்பிற்குள் குரு மணியின் புதுமையான கருத்துக்கள் இத்தகைய விளக்கக்காட்சிகளுக்கு வழிவகுத்த அறுபதுகளின் தொடக்கத்தில் இருந்து கலாசதன் பல்வேறு நாடகங்களையும் குழு விளக்கக்காட்சிகளையும் நடத்தி வருகிறது.

இவை:

### தமிழ்:

* வள்ளி திருமணம்

* சிவசக்தி நடனம் (சுத்தானந்த பாரதியால்)
* துளசி மகாத்ம்யம்
* தசாவதாரரம் (உடுமலைப்பேட்டை நாராயண கவி)
* வசந்த வள்ளி (குறவஞ்சி நாடகம்)
* இராமாயணம் (அருணாசல கவி)

### சமசுகிருதம்:
* இராம லீலா (சுவாதி திருநாளில் எழுதியது)
* கீதா கோவிந்தம் (ஜெயதேவா)
* கிருஷ்ண லீலா (சுவாதி திருநாளில் எழுதியது)
* தசாவதாரம் (ஜெயதேவா & சுவாதி திருநாள்)
* அகல்யா மோட்சம் (வால்மீகி இராமாயணம்)
* உமா- பரிணாயம் (சிறீராம் நரேன்சுவாமி)
* சிறீ சங்கரா-திக்விஜயம் (சிறீராம் நரேன்சுவாமி)
* சிறீ பாகவத சரிதம் (சிறீராம் நரேன்சுவாமி)

## சிந்தாமணி நுண்கலை ஆசிரமம்
சிந்தாமணி நுண்கலை ஆசிரமம் என்பது குரு மணி அவர்களின் முன்னோடியான திட்டமாகும். பாரம்பரிய குருகுல முறையில் அனைத்து வகையான கலைகளையும் ஒரே கூரையின் கீழ் கொண்டு வருவதற்கு இது அர்ப்பணிக்கப்பட்டுள்ளது.

## மேற்கோள்கள்

## வெளி இணைப்புகள்

* Kalasadan.com - அதிகாரப்பூர்வ இணையதளம்

பகுப்பு:பண்பாட்டு ஆய்வுகள்
பகுப்பு:மும்பை மாவட்டம்
பகுப்பு:இந்தியாவில் நிகழ்த்து கலை
போயபதி ஸ்ரீனு

பொதுவாக **போயபதி சிறீனு** என்று அழைக்கப்படும் **போயபதி சிறீனிவாசு** ( *Boyapati Srinivas* ) ஓர் இந்தியத் திரைப்பட இயக்குநரும், தயாரிப்பாளரும் மற்றும் திரைக்கதை எழுத்தாளரும் ஆவார். இவர் தெலுங்கு திரையுலகில் அதிரடித் திரைப்படங்களை இயக்குவதில் மிகவும் பிரபலமானவர். போயபதி இரண்டு மாநில நந்தி விருதுகளைப் பெற்றுள்ளார்.

## ஆரம்ப கால வாழ்க்கை
போயபதி ஸ்ரீனிவாஸ், ஆந்திரப் பிரதேசம் குண்டூர் மாவட்டத்திலுள்ள பெதகாக்கனியில் பிறந்தவர். குண்டூரில் உள்ள ஜே. கே. சி. கல்லூரியில் பட்டம் பெற்ற இவர் நாகார்ஜுனா பல்கலைக்கழகத்தில் முதுகலை பட்டம் பெற்றார். இவரது குடும்பம் புகைப்பட அரங்கத்தை நடத்தி வருகிறது. புகைப்படம் எடுப்பதில் ஆர்வம் கொண்ட போயபதி, ஈநாடு நாளிதழில் பகுதி நேர நிருபராகப் பணியாற்றினார். திரைப்படங்களில் ஒரு தொழிலைத் தொடர, இவர் ஐதராபாத்து சென்றார். இவரது உறவினர் கிருஷ்ண முரளி 1997 இல் முத்யாலா சுப்பையா ஸ்டுடியோவில் இயக்குநர் பிரிவில் பணிபுரியுமாறு போயபதியை பரிந்துரைத்தார்  *ஒக சின்ன மாதா*, *கோகுலத்தில் சீதா*, *பெல்லி சேசுகுண்டம்*, *பவித்ர பிரேமா*, *அன்னய்யா* மற்றும் *மனசுன்னா மாறு* போன்ற படங்களுக்கு சுப்பையாவுடன் போயபதி பணியாற்றினார்.

போயபதி, விலேகா என்பவரை மணந்தார். தம்பதியருக்கு மூன்று குழந்தைகள் உள்ளனர்.

## தொழில்
2005 ஆம் ஆண்டில், ரவி தேஜா, மீரா ஜாஸ்மின் மற்றும் பிரகாஷ் ராஜ் நடித்த பத்ரா படத்தின் மூலம் இயக்குநராக அறிமுகமானார். *துளசி* இவரது இரண்டாவது படமாகும். 2010 ஆம் ஆண்டில், நயன்தாரா மற்றும் சினேகா உல்லாலுடன் நந்தமூரி பாலகிருஷ்ணா இரட்டை வேடத்தில் நடித்த *சிம்ஹா*, போயபதியின் மூன்றாவது படம். பின்னர், ஜூனியர் என்டிஆர், திரிசா மற்றும் கார்த்திகா நாயர் ஆகியோர் நடிக்க *தம்மு* என்ற தனது நான்காவது படத்தை இயக்கினார். பின்னர் 2014 ஆம் ஆண்டில், பாலகிருஷ்ணாவுடன் *லெஜெண்ட் படத்திற்காக* மீண்டும் இணைந்தார். இது நேர்மறையான விமர்சனங்களை எதிர்கொண்டது.

## மேற்கோள்கள்

## வெளி இணைப்புகள்
* 
* 

பகுப்பு:இந்தியத் திரைப்பட இயக்குநர்கள்
பகுப்பு:குண்டூர் மாவட்ட நபர்கள்
பகுப்பு:வாழும் மக்கள்
பகுப்பு:தெலுங்குத் திரைப்பட இயக்குநர்கள்
சிறீவதி மாசுமுந்தரி

thumb| சிறீவதி மாசுமுந்தரி
**சிறீவதி மாசுமுந்தரி** (1904-2005), பெரும்பாலும் **மாசுமுந்தரி** என்று அழைக்கப்படுபவர், ஒரு இந்தோனேசிய காட்சிக் கலைஞர் ஆவார். இவர் பிறந்த இடமான கிரேசிக்கிலிருந்து *டமர் குருங்* என்று அழைக்கப்படும் பாரம்பரிய வகையான விளக்கு-ஓவியத்துடன் பணிபுரிந்த ஓர் கலைஞர் ஆவார். 1987 இல் தனது முதல் பொதுக் கண்காட்சியை நடத்தி, வாழ்க்கையின் பிற்பகுதியில் இவர் மிகவும் பிரபலமடைந்தார். 1990களில் இவரது படைப்புகள் *கொம்பாசு* போன்ற தேசிய இதழ்கள், தேசிய கலைக் கண்காட்சிகள் மற்றும் இந்தோனேசிய சனாதிபதி மாளிகையில் இடம்பெற்றன. சில சமயங்களில் நாட்டுப்புற கலை அல்லது அப்பாவி கலை என விவரிக்கப்படும் இவரது படைப்புகள், கொண்டாட்டங்கள், குடும்பங்கள், வேலை செய்யும் பெண்கள் மற்றும் பல காட்சிகளை அடிக்கடி சித்தரிக்கின்றன.

## சுயசரிதை
சிறீவதி மாசுமுந்தரி 1904 ஆம் ஆண்டு கிழக்கு இந்தியத் தீவுகளில் உள்ள சோரபாஜா மாகாணத்தில் உள்ள கிரெசிக் மாவட்டத்தில் உள்ள டெலோகோ போசோக் கிராமத்தில் (இப்போது கிழக்கு சாவா மாகாணத்தில், இந்தோனேசியாவில் அமைந்துள்ளது) பிறந்தார்.  இவர் கலைக்குடும்பத்தில் பிறந்த மூன்று உடன்பிறந்தவர்களில் மூத்தவர்  ஆவர். அவரது பெற்றோரான சினோம் மற்றும் மாக் இஜா விளக்கு மற்றும் வயாங் கலைஞர்கள் ஆவர். இவர் பத்து வயதில் டமர் குருங் என்று அழைக்கப்படும் பாரம்பரிய வகையான விளக்கு-ஓவியத்தை வரைய கற்றுக் கொண்டார்.

இவர் பல தசாப்தங்களாக ஓவிய கலை வடிவத்தில் பணியாற்றினார், ஆனால் பெரும்பாலும் உள்ளூர் அங்கீகாரத்தை மட்டுமே பெற்றார். இவர் ஆரம்பத்தில் மெழுகு காகிதத்தில் உணவு சாயங்களைக் கொண்டு ஓவியம் வரைதல் போன்ற பாரம்பரிய முறைகளைப் பயன்படுத்தினார்; பிந்தைய ஆண்டுகளில் அவர் வணிக ரீதியாக கிடைக்கக்கூடிய மற்றும் நிரந்தர குறிப்பான்கள் மற்றும் தடமறியும் காகிதம் போன்ற நீடித்த பொருட்களை பயன்படுத்தினார். பல தசாப்தங்களாக விளக்குகளை உருவாக்கிய பிறகு, 1980 களில் கிரேசிக்கைச் சேர்ந்த ஒரு உள்ளூர் கலைஞர், ஜகார்த்தாவில் உள்ள ஒரு கலை அங்காடியில் தனது படைப்புகளைக் காண்பிக்கும்படி கூறினார். அந்த முதல் தனிக் கண்காட்சி 1987 இல் நடைபெற்றது. பின்வந்த ஆண்டுகளில் இவரது படைப்புகள் தொடர்ந்து அங்கே காண்பிக்கபடுகின்றன. 1989 ஆம் ஆண்டு *கொம்பாசு* இதழ் நாட்காட்டியின் அட்டையில் இவரது சில விளக்கு ஓவியங்களை வெளியிடப்பட்டது. இந்த நேரத்தில் அவர் தொடர்ந்து ஏராளமான விளக்குகளை உருவாக்கினார்;  இவை ஆயிரக்கணக்கான ரூபாய்க்கு விற்கப்பட்டன.

இவர் தனது வாழ்க்கையின் கடைசி ஆண்டு வரை கலையை உருவாக்கி வெளிப்படுத்தினார். இவர் தனது பிற்காலங்களில் துணி ஓவியத்தில் பணிபுரிந்து வந்தாலும் ரமலான் மாதத்தில் வருடத்திற்கு சுமார் 30 விளக்குகளை உற்பத்தி செய்தார்.  இவர் 25 செப்டம்பர் 2005 அன்று இறந்தார். இவர் மரணத்திற்குப் பிறகு இவரது படைப்புகள் கண்காட்சிகளிலும் புத்தகங்களிலும் தொடர்ந்து காட்டப்பட்டன. இது 2007 இல் இந்தோனேசியாவின் தேசிய கேலரியில் பெண்ணியம் மற்றும் இந்தோனேசிய சமகால கலை பற்றிய கண்காட்சியின் ஒரு பகுதியாகவும், அதே ஆண்டில் ஒரு புத்தகத் தொகுப்பிலும் தோன்றியது.

## மேற்கோள்கள்

பகுப்பு:2005 இறப்புகள்
பகுப்பு:1904 பிறப்புகள்
பகுப்பு:பெண் கலைஞர்கள்
பகுப்பு:இந்தோனேசிய மக்கள்
சாம்பவி சிங்

**சாம்பவி சிங்** (பிறப்பு 1966) ஒரு ஓவியர், அச்சு தயாரிப்பாளர் மற்றும் நிறுவல் கலைஞர் ஆவார். இவரது கலை நடைமுறையில் பல்வேறு வகையான செயல்முறைகள் மற்றும் ஊடகங்கள் உள்ளன, ஆனால் இவரது பணி பெரும்பாலும் மனிதனுக்கும் இயற்கைக்கும் இடையிலான உறவையும், விவசாயத் தொழிலாளியின் சமூக மற்றும் மனோதத்துவ நிலையையும் மையமாகக் கொண்டுள்ளது.

## வாழ்க்கை
இந்திய மாநிலமான பீகாரின் தலைநகரான பாட்னாவில் பிறந்த சிங், கிராமப்புறங்களில் உள்ள தனது தாத்தா பாட்டியிடம் வளர்ந்தார். இதுவே இவரது இயற்கையின் மீதான தனது ஈர்ப்பின் தோற்றம் மற்றும் பெரும்பாலான வேலைகளுக்கான உத்வேகம் என்று குறிப்பிடுகிறார். சிங் 1980 களில் பாட்னாவில் உள்ள நுண்கலை மற்றும் கைவினைக் கல்லூரியில் பயின்றார். இவர் 1990 இல் புது தில்லிக்கு குடிபெயர்ந்தார். தில்லி கலைக் கல்லூரியில் நுண்கலைகளில் முதுகலைப் பட்டம் பெற்றார். மேலும் அடிக்கடி பயணம் செய்த போதிலும், இவர் தனது இரண்டு தசாப்த கால வாழ்க்கையின் பெரும்பகுதியை தலைநகரில் தொடர்ந்து வசித்து வந்தார். 1997 ஆம் ஆண்டில், ஆம்ஸ்டர்டாமில் உள்ள ட்ரோபன் அருங்காட்சியகத்தில் ஒரு திட்டத்தில் பங்கேற்பதற்காக சிங் நெதர்லாந்திற்குச் சென்றார், அங்கு அவர் இடம்பெயர்வு மற்றும் புலம்பெயர்ந்த தொழிலாளர் பிரச்சினைகளில் ஆர்வம் காட்டத் தொடங்கினார். 2000-2001 ஆம் ஆண்டில், அவர் தென்னாப்பிரிக்காவின் கேப் டவுனில் உள்ள கிரேட்மோர் சுடுடியோவில் ஒரு கலைஞராக இருந்தார், இது இவருக்கு மகாத்மா காந்தியின் தத்துவத்தில் ஆழ்ந்த ஈடுபாட்டை ஏற்படுத்தியது. 2010 ஆம் ஆண்டில், சிங்கப்பூரில் உள்ள அருங்காட்சியகத்தில் சிங் ஒரு கலைஞராக அழைக்கப்பட்டார்.

இவர் விரிவான சர்வதேச பயணங்கள் மேற்கொண்டாலும், தனது பணியை தொடர்ந்து செய்கிறார். வெளிநாட்டில் இவரது அனுபவங்கள், உண்மையில், இயற்கைக்கும் மனிதனுக்கும் இடையிலான உறவில் இருக்கும் ஆர்வத்தை தெளிவுபடுத்த உதவியது - உதாரணமாக, பயணத்தின் போது, புலம்பெயர்ந்த வரலாற்றைப் பற்றி அறியத் தொடங்கினார்.  சிற்பம், வீடியோ நிறுவல் மற்றும் பிற புதிய ஊடகங்களில் பணிபுரிந்த சிங், பெரும்பாலும் உருவகமற்ற மற்றும் கதை அல்லாத வெளிப்பாட்டு முறைகளைப் பயன்படுத்தினாலும், இவரது பணி விவசாயத் தொழிலாளியின் வாழ்க்கை மற்றும் போராட்டங்களுடன் நெருக்கமாக தொடர்பு கொண்டுள்ளது. சிங்கின் படைப்புகள் இந்தியா, தென்னாப்பிரிக்கா, ஆஸ்திரேலியா, நியூயார்க் மற்றும் நெதர்லாந்தில் காட்சிக்கு வைக்கப்பட்டுள்ளன. இவர் ஆம்ஸ்டர்டாம் இந்திய கலைஞர்களின் அறக்கட்டளையுடன் தொடர்புடையவர். தல்வார் கலைக்கூடம் நியூயார்க் மற்றும் புது டெல்லியில் இவரது படைப்புகளை காட்சிப்படுத்தியுள்ளது. சமீபத்தில், நியூயார்க்கில் உள்ள நியூயார்க் நவீனக்கலை அருங்காட்சியக சேகரிப்பில் சிங்கின் படைப்புகள் சேர்க்கப்பட்டது. கூடுதலாக, சிங்கின் படைப்புகள் *பூமி* என்ற பெயரில் ஒரு தனி கண்காட்சியில் 2020 ஆம் ஆண்டு ஜனவரி 25 முதல் பிப்ரவரி 24 வரை இந்தியாவின் புது டெல்லியில் காட்சிப்படுத்தப்பட்டது.

## மேற்கோள்கள்

பகுப்பு:இந்தியப் பெண் ஓவியர்கள்
பகுப்பு:வாழும் மக்கள்
பகுப்பு:1966 பிறப்புகள்
ஜானகபுரம்

**ஜானகபுரம்** என்பது இலங்கையில் வட மாகாணத்தின் முல்லைத்தீவு மாவட்டத்தில் அமைந்துள்ள ஒரு கிராமம் ஆகும். இது வெலிஓயா பிரதேச செயலாளர் பிரிவில் அமைந்துள்ளது. இது முல்லைத்தீவுக்குத் தெற்கே சுமார் 50 கிலோமீட்டர் தூரத்தில் அமைந்துள்ளது.

## மேற்கோள்கள்


## வெளி இணைப்புகள்

*தொகைமதிப்பு மற்றும் புள்ளிவிபரத் திணைக்களம், இலங்கை



பகுப்பு:முல்லைத்தீவு மாவட்டத்தில் உள்ள ஊர்களும், நகரங்களும்
அனிதா உதீப்

**அனிதா உதீப்** (*Anita Udeep*) என்பவர் ஒரு இந்திய திரைக்கதை எழுத்தாளர் மற்றும் இயக்குநர் ஆவார். இவர் தமிழ் மற்றும் ஆங்கில மொழி திரைப்படங்களில் பணியாற்றியுள்ளார்.

## தொழில்
பென்டாஃபோர் நகரைச் சேர்ந்த தொழிலதிபர் வெங்கடரமண சந்திரசேகரனின் மகளான அனிதா, முதலில் சென்னையில் பொறியியல் பட்டப்படிப்பைப் படித்தார். பின்னர் லாஸ் ஏஞ்சல்சில் உள்ள லயோலா மேரிமவுண்ட் பல்கலைக்கழகத்தில் மூன்றாண்டுகள் திரைப்படம் மற்றும் தொலைக்காட்சி நிகழ்ச்சித் தயாரிப்பில் முதுகலைப் பட்டம் பெற்றார். அமெரிக்காவில் இருந்த காலத்தில், அனிதா *பிளவரி தோர்ன்* மற்றும் *ஓம்* போன்ற குறும்படங்களை உருவாக்கினார். அதே நேரத்தில் ஸ்டீவன் ஸ்பில்பேர்க்கின் *டேக்கன்* (2002) என்ற அறிவியல் புனைகதை குறுந்தொடர்களில் பயிற்சியாளராகப் பணியாற்றினார். அனிதா இந்தியத் திரையுலகில் பணிபுரிய மிகுந்த ஆர்வம் கொண்டிருந்தார். இந்தியாவுக்குத் திரும்பிய பிறகு துவக்கத்தில் தமிழ்த் திரைப்படப் பின்னணிம் பாடகியாகப் பணியாற்றினார். இவரது துவக்ககால பாடல்களில் டி. இமானின் தமிழ் தீநெறிக்காட்சிப் படமான *[[விசில்]]* (2003) படத்தில் இடம்பெற்ற " அழகிய அசுரா " பாடல் அடங்கும். அதே நேரத்தில் இவர் *முகங்கள் என்ற* பாப் பாடல் தொகுப்பிலும் பங்களித்தார்.

2003 இல் அனிதா தன் 25 வயதில் தன் முதல் திரைப்படத்தை  இயக்கும் பணியில் இறங்கினார். அதன்பிறகு N-Viz என்டர்டெயின்மென்ட் மற்றும் பென்டமீடியா குழுமத்திற்காக  *நாக், நாக், ஐ ஆம் லுக்கிங் டு மேரி* என்ற ஆங்கிலத் திரைப்படத்தை உருவாக்கினார். புதுமுக நடிகர்களான சுஹாஸ் அஹுஜா மற்றும் ரதி ஆறுமுகம் ஆகியோர் முக்கிய வேடங்களில் அப்படத்தில் நடித்தனர். இப்படத்தை ஒளிப்பதிவாளர் பிரீத்தா ஜெயராமன் மற்றும் இசையமைப்பாளர் மகேஷ் சங்கர் உள்ளிட்ட இளம் குழுவினரால் உருவாக்கப்பட்டது. பின்னர் இவர் தன் தந்தையின் தயாரிப்பு நிறுவனத்திற்காக *கல்லிவர்ஸ் டிராவல்* என்ற இயங்குபட திரைப்படத்தை இயக்கினார்.

அனிதா தனது தந்தையின் சென்னையில் பலதிரைகள் கொண்ட திரையரங்கான மாயாஜால் திரையரங்கை நிர்வகிப்பதன் மூலம் திரைப்படத் துறையில் தனது ஆர்வத்தைத் தொடர்ந்தார். கல்லூரி நாடகப் படமான *குளிர் 100°* (2009) திரைப்படத்தை இயக்கினார். இப்படத்தில் சஞ்சீவ் மற்றும் ரியா பாம்னியால் ஆகியோர் முக்கிய வேடங்களில் நடித்தனர். இந்தப் படத்திற்காக, இவர் என்விஸ் என்டர்டெயின்மென்ட் என்ற பெயரில் ஒரு புதிய தயாரிப்பு நிறுவனத்தைத் தொடங்கினார். மேலும் ஊட்டியில் உள்ள பணக்கார கல்லூரி மாணவர்களின் வாழ்க்கையை அடிப்படையாகக் கொண்டு இப்படத்திற்கு கதையை உருவாக்கினார். படத்தின் பிரபலமான இசைப் பாடல்கள் காரணமாக வெளியீட்டிற்கு முன்பே படம் விளம்பரத்தைப் பெற்ற போதிலும். படம் எதிர்மறையான விமர்சனங்களுடன் வெளியானது. மேலும் வணிக ரீதியாக நன்றாக போகவில்லை.

அனிதா பின்னர் நடிகை ஓவியாவுடன் இணைந்து *[[90 எம்எல்]]* (2019) படத்திற்காக பணியாற்றினார். இது தமிழ்த் திரைப்படத் துறையில் வரலாற்று ரீதியாக தடைசெய்யப்பட்ட அம்சங்களைக் கையாண்டதற்காக வெளியீடுக்கு முன்பே விளம்பரம் பெற்றது.

## தனிப்பட்ட வாழ்க்கை
அனிதா ஸ்பிளாஸ் தொலைக்காட்சி அலைவரிசையின் தலைமை செயல் அதிகாரியான உதீப்பை மணந்தார்.

## திரைப்படவியல்

## இசைத்தொகுப்பு

## மேற்கோள்கள்

## வெளி இணைப்புகள்
* 

பகுப்பு:சென்னை திரைக்கதை எழுத்தாளர்கள்
பகுப்பு:இந்தியப் பெண் திரைக்கதை எழுத்தாளர்கள்
பகுப்பு:தமிழ்த் திரைப்படக் கதை, திரைக்கதை, வசன எழுத்தாளர்கள்
பகுப்பு:இந்தியப் பெண் திரைப்பட இயக்குநர்கள்
பகுப்பு:சென்னைத் திரைப்பட இயக்குநர்கள்
பகுப்பு:தமிழ்த் திரைப்பட இயக்குநர்கள்
பகுப்பு:வாழும் மக்கள்
பகுப்பு:1978 பிறப்புகள்
கிழக்கு சீனா

**கிழக்கு சீனா** (*East China*, ) என்பது சீனப்பகுதியின் மேலாண்மையின் கீழ் வரும், நிலவியல் அடிப்படையில், சீனா அரசின் கிழக்குக் கடற்கரைப் பகுதிகளைக் குறிக்கிறது. இந்த நிலக்கருத்துரு 1949 முதல் 1961 ஆம் ஆண்டுவரை சீனாவின் பொருளாதார மண்டலமாக சீன உயர்மட்ட குழுவால் நடைமுறையில் இருந்தது. அப்பொழுது இந்த நிலமேலாண்மையின் கீழ், அன்ஹுயி மாகாணம், புஜியான் மாகாணம், சியாங்சு, சாண்டோங், செஜியாங் மாகாணம், சாங்காய், ஜியாங்சி மாகாணம் (1961) ஆகியவை அடங்கியிருந்தன. பின்னர், 1978 ஆம் ஆண்டு, இந்த நில மேலாண்மை நடைமுறையற்றதாக மாறியது. ஏனெனில், இதன் சில நிலப்பகுதிகள், தைவான் நிலத்தினரால் அரசியல், நில எல்லை கருத்துவேறுபாடுகள் இருப்பினும், சீன அரசின் கட்டுப்பாட்டுக்குள் இருப்பதாக, சீன அரசு தெரிவிக்கிறது.

## இவற்றையும் காணவும்
* நடு சீனா
* தென்சீனா
* வடகிழக்கு சீனா
* வடமேற்கு சீனா
* தென்கிழக்கு சீனா
* தென்மேற்கு சீனா

## மேற்கோள்கள்

## வெளியிணைப்புகள்
*

பகுப்பு:சீனாவின் பகுதிகள்
மது ஜெயின்

**மது ஜெயின்** ( *Madhu Jain* ) ஓர் இந்திய ஆடை வடிவமைப்பாளர் ஆவார்.  "எதிர்காலத்தின் ஜவுளி" என்று இவர் கருதும் மூங்கில் துணிக்கான பிரதிநிதியாக இருக்கிறார். இத்துறையில் முப்பது ஆண்டுகள் பணியாற்றிய இவருக்கு 2018 ஆம் ஆண்டில் நாரி சக்தி விருது வழங்கப்பட்டது.

## வாழ்க்கை
மது ஜெயின் புது தில்லியில் ஒரு வசதியான குடும்பத்தில் பிறந்தார். வெல்ஹாம் பெண்கள் பள்ளி மற்றும் வேவர்லி கான்வென்ட் பள்ளியில் தனது ஆரம்பக் கல்வியைப் பெற்றார்.பின்னர், தில்லியின் பொருளாதாரப்பள்ளியில் முதுகலைப் பட்டம் பெற்றார். 1987 இல் ஆடை வடிவமைப்புத் துறையில் தனது வாழ்க்கையைத் தொடங்கினார்.

2003 இல் நடிகர்  மிலிந்த் சோமனுடன் இணைந்து "புராஜெக்ட் எம்" என்ற பொருளுக்கு வழிவகுத்தார்.

2010 பொதுநலவாய விளையாட்டுக்களில் பங்கேற்க 2010 அக்டோபரில் 4,000க்கும் மேற்பட்ட விளையாட்டு வீரர்கள் புதுதில்லி வந்தனர். அவர்களுக்கன ஆடைகளை தயாரிக்கும் பணியை மேற்கொண்டார். திறப்பு விழாவில் இவரது ஆடை வடிவமைப்பு அனைவராலும் கவனிக்கப்பட்டது.

*இகாட்* மற்றும் *இரட்டை இகாட்* என்ற சாயமிடும் தொழிநுட்பத்தின் (இது துணிகளை சாயமிடுவதற்கும் நெசவு செய்வதற்கும் முன் நூல்களில் சாயமிடுவதைத் தடுக்கும் ஜவுளிகளை வடிவமைக்கப் பயன்படுகிறது) முப்பதாவது ஆண்டினை 2017 இல் மது ஜெயின் விமர்சையாக கொண்டாடினார்.

## அங்கீகாரம்
ஆடை வடிவமைப்பில்  குறிப்பிடத்தக்க சாதனைகளை புரிந்தமைக்காகவும் அதன் மூலம் பெண்களுக்கு அதிகாரம் அளித்ததற்காகவும் 2018 ஆம் ஆண்டு அனைத்துலக பெண்கள் நாள் அன்று இவருக்கு நாரி சக்தி விருது for her work with textiles வழங்கப்பட்டது. புது தில்லியில் உள்ள குடியரசுத் தலைவர் இல்லத்தில் அப்போதைய இந்தியக் குடியரசுத் தலைவர் ராம் நாத் கோவிந்த், இந்தியப் பிரதமர் நரேந்திர மோடி மற்றும் பெண்கள் மற்றும் குழந்தைகள் மேம்பாட்டுத் துறை அமைச்சர் மேனகா சஞ்சய் காந்தி ஆகியோர் முன்னிலையில் இந்த விருதைப் பெற்றுக் கொண்டார். இவருடன் சேர்ந்து அன்றைய தினம் சுமார் 30 பேர் மற்றும் ஒன்பது நிறுவனங்கள் அங்கீகரிக்கப்பட்டு, விருதையும் ரூபாய் 100,000 பரிசையும் பெற்றன.

2019 ஆம் ஆண்டின் தொடக்கத்தில் இவர் ஜவுளி அமைச்சகத்தால் இவரது தலைமைக்காக அங்கீகரிக்கப்பட்டார். ஜவுளித்துறையில் அவர்களின் பங்களிப்பை பாராட்டி ஏழு பேருக்கு சிறப்பு விருதை துறை உருவாக்கியது. மூங்கில் உற்பத்தியில் இந்தியா இரண்டாவது பெரிய நாடாக உள்ளது என்பதாலும் அதன் நார் அழியக்கூடியது, சுற்றுச்சூழலுக்கு கேடு விளைவிக்காது மேலும் நச்சுத்தன்மையற்றது என்ற பல காரணங்களுக்காக மூங்கில் நார் உபயோகத்தை ஆதரிப்பதாக விளக்கினார். . இவர் மூங்கில் இழையை "எதிர்காலத்தின் ஜவுளி" என்று பார்க்கிறார்.

## மேற்கோள்கள்

பகுப்பு:இந்தியப் பெண் அலங்கார வடிவமைப்பாளர்கள்
பகுப்பு:வாழும் மக்கள்
பகுப்பு:நாரி சக்தி விருது பெற்றவர்கள்
உச்சித்த பகவதி

**உச்சித்த பகவதி** (*Uchitta Bhagavathy*) இந்தியாவின் கேரளாவில் உள்ள வடக்கு மலபார் பகுதியில் வழிபடப்படும் ஒரு பிராந்திய இந்து தெய்வம். உச்சித்தம் தெய்யம் வடிவமாக வழிபட்டு நடத்தப்படுகிறது. இந்தத் தெய்வத்தின் முக்கிய கோவில்கள் கேரளாவில் கண்ணூர் மற்றும் காசர்கோடு மாவட்டங்களில் உள்ளன.

## கண்ணோட்டம்
உச்சித்த பகவதி ஒரு பிராந்திய இந்து தெய்வம், முக்கியமாக கேரளாவில் கண்ணூர் மற்றும் காசர்கோடு மாவட்டங்களில் வழிபடப்படுகிறது. உச்சித்தாவை **அடியேரி மடத்தில் உச்சித்த பகவதி** (அடியேரி மாதாவின் உச்சித்த பகவதி என்று பொருள்) மற்றும் **வடக்கினகதச்சி** என்றும் அழைக்கிறார்கள். உச்சித்த தெய்யம் முக்கியமாக கேரளாவின் மலாயா சமூகத்தினரால் ஆடப்படுகிறது. வேளார் சமூகமும் இந்தத் தெய்யத்தை நடத்துகின்றனர்.

உச்சித்தா பெண்களால் மிகவும் விரும்பப்படும் தெய்வம். சுகப்பிரசவம் நடக்கப் பெண்கள் இந்த அம்மனை வேண்டிக் கொள்கிறார்கள்

## சொற்பிறப்பியல்
தேவி சத்தமாகப் பேசுவதால் (மலையாளத்தில் *உச்சத்தில்*) உச்சித்தா என்று பெயர் பெற்றதாகக் கூறப்படுகிறது.

## நம்பிக்கை
ஒவ்வொரு தெய்யத்தின் தோற்றத்திற்கும் பல்வேறு புராணக்கதைகள் உள்ளன. உச்சித்தாவின் தோற்றம் குறித்தும் பல்வேறு கதைகள் புழக்கத்தில் உள்ளன.

கிருஷ்ணனுக்குப் பதிலாக கம்சனால் கொல்லப்படவிருந்த உச்சித்தா தெய்வம் என்பது ஒரு நம்பிக்கை. கம்சன் இவரைக் கொல்ல முயன்றபோது, கம்சனைக் கொன்றவன் (கிருஷ்ணன்) பூமியில் பிறந்தான் என்று உரத்த குரலில் அழைத்ததாகக் கூறப்படுகிறது.

மற்றொரு புராணக்கதை உச்சித்தா அக்னிக்கு (அக்கினியின் கடவுள்) மகளாகப் பிறந்தார் என்று கூறுகிறது. அக்னி பகவானின் உடலிலிருந்து உதிர்ந்த ஒரு எரிகல் பிரம்மாவின் இருக்கையான தாமரையின் மீது விழுந்தது. இதிலிருந்து தெய்வீக ஒளி பொருந்திய ஓர் அழகான தேவி பிறந்தார். மேலும் பிரம்மா இவளை காமதேவர் மூலமாகவும் பின்னர் தேவியின் வேண்டுகோளின்படியும் சிவபெருமானுக்கு வழங்கினார். உலகைப் பராமரிக்க மனித உருவில் பூமிக்கு வந்தார். அக்னியின் மகள் என்பதால், உச்சித்த தேயம் நெருப்பில் படுத்து, தீக்குச்சியுடன் விளையாடுவதாகவும் கூறப்படுகிறது.

உச்சித்தா பார்வதி தேவியின் மற்றொரு வடிவம் என்றும் நம்பப்படுகிறது. உச்சித்தா சிவனின் மகள் என்று மற்றொரு புராணம் கூறுகிறது.

## தெய்யம்
thumb|உச்சித்த தெய்யம் மலரில் அமர்ந்திருக்கும் நிலையில்
அக்னியின் மகளாக இருப்பதால், விளையாட்டுத்தனமான உச்சித்த நெருப்பில் அமர்ந்து, படுத்து, தீக்குச்சியுடன் விளையாடுகிறது.

உச்சித்தாவின் சன்னதிகளைத் தவிர, வட மலபாரில் உள்ள பல கோயில்களில் *பெரும்கலியாட்ட மகோத்சவத்தின்* (பிரதான திருவிழா) உச்சித்த பகவதி தெய்யமும் ஆடப்படுகிறது.

## மேற்கோள்கள்

பகுப்பு:தெய்யம்
கோலாகாட் தொழில்முறையல்லா நாடகச் சங்கம்

**கோலாகாட் தொழில்முறையல்லா நாடகச் சங்கம்** (*Golaghat Amateur Theatre Society*) என்பது இசை, நடனம் மற்றும் நாடகம் போன்ற கலை நிகழ்ச்சிகளை மேம்படுத்துவதற்கான ஒரு சமூகமாகும். இவர்கள் கவிதை, புதினம் மற்றும் சிறுகதை போன்ற இலக்கியம் மற்றும் வரைதல், ஓவியம், ஒளிப்படவியல் போன்ற காட்சிக் கலைகள்போன்றவற்றை 100 ஆண்டுகளுக்கும் மேலாக நிகழ்த்தும்  வரலாற்றைக் கொண்ட கோலாகாட் மற்றும் அசாமின் கலைத் துறையைச் சார்ந்தவர்களாவர். அசாமில் உள்ள கோலாகாட்டில் இந்தச் சங்கம் நிகழ்த்துக்கலை மற்றும் காட்சிக்கலையினை நிகழ்த்தும் மக்களை ஒன்றிணைக்க உருவாக்கப்பட்ட அமைப்பாகும்.

## வரலாறு
1895ஆம் ஆண்டில் நிறுவப்பட்டது, கோலாகாட் தொழில்முறையல்லா நாடகச் சங்கம் மறைந்த ஜாய் சந்திர மைத்ரா மற்றும் பிறர் தலைமையிலான பரோபகாரிகள் குழுவால் உருவாக்கப்பட்டது. இவர்கள் அசாம் மாநிலத்தில் நாடக மற்றும் கலாச்சாரச் திறமைகளைக் குறிப்பாக கோலாகாட் பகுதியில் மேம்படுத்துவதற்கான மையத்தை உருவாக்கத் திட்டமிட்டு இதனைத் தோற்றுவித்தனர். இச்சங்கத்தின் நிரந்தர நாடக அரங்கம், பொதுவாக "தொழில்முறையல்லா நாடக அரங்கம்" என அழைக்கப்படுகிறது. இது அசாம் மாநிலத்தில் உள்ள பழமையான நாடகக் கலை கட்டிடங்களில் ஒன்றாகும். மேலும் இது 117 ஆண்டுகளுக்கும் மேலாக உள்ளது. சங்கத்தின் பாரம்பரியம் மற்றும் கலைத் துறையில் அசாமியக் கலாச்சாரத்திற்குக் குறிப்பிடத்தக்கப் பங்களிப்பினை ஆற்றிவரும் இந்த அமைப்பு இந்திய அரசாங்கத்தால் அங்கீகரிக்கப்பட்டுள்ளது. மேலும் இந்தியாவின் முன்னாள் பிரதமர் மன்மோகன் சிங்கின் தொலைநோக்கு திட்டத்தின் கீழ் இதன் வளர்ச்சிக்காக நிதி வழங்கப்பட்டது.

## கட்டமைப்பு
சங்கம் ஆண்டு முழுவதும் தொடர்ச்சியான கலாச்சார நிகழ்வுகளை நடத்துகிறது. இதன் நிர்வாகக் குழுவால் ஏற்றுக்கொள்ளப்பட்ட நெறிமுறையின்படி செயல்படுகின்றது. வாழ்நாள் உறுப்பினர்களைத் தவிர, 32 உறுப்பினர்களைக் கொண்ட நிர்வாகக் குழுவைச் சங்கம் கொண்டுள்ளது.

## தற்போது
மாநிலத்தின் பல்வேறு பகுதிகளைச் சேர்ந்த குடிமக்கள் நாடக மற்றும் கலாச்சார நடவடிக்கைகளில் பங்கேற்பதை ஊக்குவிக்கும் வகையில் 1981ஆம் ஆண்டு முதல் புகழ்பெற்ற நாடக கலைஞர் மறைந்த சுரேந்திர நாத் சைகியாவின் நினைவாக *"அனைத்து அசாம் நாடகப் போட்டியை"* சங்கம் ஏற்பாடு செய்து நடத்தி வருகிறது. பயிற்சி அரங்குகளுக்கு மேலதிகமாக, அசாமிய இலக்கியத்தின் கவிஞர்கள் மற்றும் இலக்கியவாதிகள் போன்ற பல்வேறு துறைகளைச் சேர்ந்தவர்களின் திறமைகளை அங்கீகரிப்பதில் இச்சமூகம் தீவிரமாகப் பணியாற்றிவருகிறது.

## மேற்கோள்கள்

பகுப்பு:கோலாகாட் மாவட்டம்
பகுப்பு:நாடகம்
பீபி ஜமால் காதுன்

**பீபி ஜமால் காதுன்** ( ), **பீபி ஜீவ்** (இ. மே 2, 1647) என்றும் அழைக்கப்படுகிறார்  சிந்துவின் செஹ்வானில் வாழ்ந்த ஒரு சூஃபி பெண் துறவி ஆவார்.

## சுயசரிதை
பீபி ஜமால் காதுனின் வாழ்க்கைக்கான ஒரே ஆதாரம் இளவரசர் தாரா ஷிகோவின் காதிரி வாழ்க்கை வரலாறுகளின் புத்தகம் ஆகும். *சகினாத் அல்-அவ்லியா*, என்பது அதன் இரண்டாவது தொகுதி ஆகும். இது பீபி ஜமாலைப் பற்றியது. 

பீபி ஜமால் காதுனின் தாயார் பிபி ஃபாத்திமா என்று அழைக்கப்பட்டார், அவர் முக்கிய சூஃபி காதி காடனின் மகள் (இ. 1551). பீபி பாத்திமாவின் கணவர் அவர்களின் திருமணமாகி சிறிது காலத்தில் இறந்துவிட்டார், மேலும் பீபி பாத்திமா தனது குழந்தைகளை சிந்துவில் உள்ள தனது தந்தையின் வீட்டில் வளர்த்தார். பீபி பாத்திமாவின் குழந்தைகள் அனைவரும் சூஃபித்துவத்தில் ஆர்வம் காட்டினர்.  இவர்களில் முதன்மையானவர் மியான் மிர் (கி.பி. 1635),  அவர் பீபி ஜமால் காதுன் உட்பட அவரது உடன்பிறப்புகளுக்கு ஆன்மீக போதகராக ஆனார். பீபி தனது ஆன்மீக நோக்கங்களில் குறிப்பாக வெற்றி பெற்றதாகத் தெரிகிறது. தாரா ஷிகோ அவளை தனது காலத்தின் ராபியா என்று பாராட்டினார், மேலும் அவர் செய்த பல அற்புதங்களை விவரித்தார், அதே நேரத்தில் அவரது சகோதரர் மியான் மிர் தனது சீடர்களுக்கு அறிவுறுத்தும் போது அவரது ஆன்மீக பயிற்சிகளை ஒரு எடுத்துக்காட்டு என்று குறிப்பிட்டார். 

பீபி ஜமால் காதுன் திருமணம் செய்து கொண்டார், ஆனால் குழந்தை இல்லை. திருமணமான ஆறு ஆண்டுகளுக்குப் பிறகு, அவர் தனது கணவரைப் பிரிந்து, சந்நியாசம், பிரார்த்தனை மற்றும் தியானத்தில் தன்னை அர்ப்பணிப்பதற்காக தனது அறையில் தன்னைத்தானே ஒதுக்கிக்கொண்டார். திருமணமாகி பத்து ஆண்டுகளுக்குப் பிறகு, கணவரின் மரணம் மூலம் அவரது திருமணம் முடிந்தது. 

## மேற்கோள்கள்

பகுப்பு:1647 இறப்புகள்
புரோமித்தியம்(III) ஆக்சலேட்டு

**புரோமித்தியம்(III) ஆக்சலேட்டு** (*Promethium(III) oxalate*) என்பது Pm2(C2O4)3 என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். இதன் பத்து நீரேற்று P21/m என்ற இடக்குழுவுடன் ஒற்றைச்சரிவச்சு படிக அமைப்பில் படிகமாக்குகிறது. புரோமித்தியம்(III) ஆக்சலேட்டு முந்நீரேற்று சேர்மம் சிதைவுக்கு உட்பட்டு நிலைப்புத்தன்மை கொண்ட புரோமித்தியம் கார்பனேட்டு ( Pm2O2CO3) சேர்மமாக மாறுகிறது. அதிக வெப்பநிலையில் இது புரோமித்தியம்(III) ஆக்சைடை உருவாக்குகிறது. and generate promethium(III) oxide at higher temperatures. 

அனைத்து லாந்தனைடு ஆக்சலேட்டுகளுடன் ஒப்பிடுகையில் புரோமித்தியம்(III) ஆக்சலேட்டு குறைந்த கரைதிறன் கொண்டதாக உள்ளது.  

## மேற்கோள்கள்

பகுப்பு:புரோமித்தியம் சேர்மங்கள்
பகுப்பு:ஆக்சலேட்டுகள்
புரோமித்தியம் நைட்ரைடு

**புரோமித்தியம் நைட்ரைடு ** (*Promethium nitride *) என்பது PmN  என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். புரோமித்தியமும் நைட்ரசனும் சேர்ந்து இந்த இருமச் சேர்மம் உருவாகிறது.  

## இயற்பியல் பண்புகள்
Fm3m என்ற இடக்குழுவுடன் புரோமித்தியம் நைட்ரைடு கனசதுரப் படிகவடிவத்தில் படிகமாகிறது.

## மேற்கோள்கள்

பகுப்பு:புரோமித்தியம் சேர்மங்கள்
பகுப்பு:நைட்ரைடுகள்
நியோடிமியம்(III) அசிட்டைலசிட்டோனேட்டு

**நியோடிமியம்(III) அசிட்டைலசிட்டோனேட்டு ** (*Neodymium(III) acetylacetonate*) என்பது Nd(O2C5H7)3 என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். பல ஆதாரங்கள் இந்த நீரற்ற அசிட்டைலசிட்டோனேட்டு அணைவுச் சேர்மத்தைப் பற்றி விவாதித்தாலும், இது ஓர் இருநீரேற்றாகும்.Nd(O2C5H7)3(H2O)2. எக்சு கதிர் படிகவியல் ஆய்வுகளும் இதை உறுதிப்படுத்தியுள்ளன. பொதுவாக நியோடிமியம்(III) அசிட்டைலசிட்டோனேட்டு வெள்ளை நிறத்தில் பொடியாக உருவாகிறது. வெற்றிடத்தின் கீழ் வெப்பப்படுத்தப்பட்டால் மற்ற இருநீரேற்று லாந்தனைடு திரிசு அசிட்டோலைசிட்டோனேட்டுகள்  ஆக்சோ -கொத்துகளாக மாறுகின்றன. இந்த முடிவு Nd(O2C5H7)3 இயற்கையில் இல்லாமலிருக்கலாம் என்று கூறுகிறது.

## தயாரிப்பு
நியோடிமியம் ஆல்காக்சைடுடன் அசிட்டைலசிட்டோனேட்டைச் சேர்த்து வினைபுரியச் செய்து  அல்லது அசிட்டைலசிட்டோனில் உள்ள நியோடிமியத்தை மின்னாற்பகுப்பு செய்து நியோடிமியம்(III) அசிடைலேசெட்டோனேட்டை உருவாக்கலாம்.

## மேற்கோள்கள்

பகுப்பு:நியோடிமியம்(III) சேர்மங்கள்
பகுப்பு:அசிட்டைலசிட்டோனேட்டு அணைவுகள்
புரோமித்தோசீன்

**புரோமித்தோசீன்** (*Promethocene*) என்பது  Pm(C5H5)3 என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். புரோமித்தியத்தின்  உலோக-கரிம சேர்மமான இது கதிரியக்கப் பண்பு கொண்டுள்ளது. உலர்ந்த காற்றில் நிலைப்புத்தன்மை கொண்டுள்ளது. புரோமித்தோசீன் பொது இடைநிலை உலோகங்களின் வளையபெண்டாடையீனைல் அணைவுச் சேர்மங்களிலிருந்து வேறுபட்டதாகும். இது ஓர் அயனியாகப் பிணைக்கப்பட்டதாகக் கருதப்படுகிறது. அணு மின்சுமை மற்றும் மூலக்கூறு சுற்றுப்பாதைகளை  கணக்கிடும் *இயற்கை மக்கள்தொகை பகுப்பாய்வு* என்ற முறையிலான கோட்பாட்டு கணக்கீடுகள் புரோமித்தியத்தின் மின்னணு கட்டமைப்பு 6s0.115d1.194f2.21. என்று காட்டுகின்றன.

## தயாரிப்பு
டெட்ரா ஐதரோபியூரான் கரைசலில் உள்ள நீரற்ற புரோமித்தியம்(III) குளோரைடுடன் சோடியம் வளையபெண்டாடையீனைடைச் சேர்த்து வினைபுரியச் செய்தால் புரோமித்தோசீன் உருவாகும். 
::: 3C5H5Na + PmCl3 → (C5H5)3Pm + 3 NaCl

## வேதிப் பண்புகள்
புரோமித்தோசீன் தண்ணீருடன் வினைபுரியும் போது சிதைந்து புரோமித்தியம்(III) ஐதராக்சைடை கொடுக்கிறது. உடன் வளையபெண்டாடையீன் சேர்மமும் இவ்வினையில் உருவாகிறது. 

## மேற்கோள்கள்

பகுப்பு:புரோமித்தியம்
பகுப்பு:புரோமித்தியம் சேர்மங்கள்
பகுப்பு:மெட்டலோசீன்கள்